
  
    [image: Spionen - Kristin S. Ålovsrud]
  


Kristin S. Ålovsrud

Spionen

[image: Bladkompaniet]




Copyright © Vigmostad & Bjørke AS, 2025

All rights reserved

 

Omslagsdesign: Kjetil Nystuen

Omslagsillustrasjon: Ida S. Skjelbakken

 

ISBN: 978-82-334-3893-7

 

 

Grafisk produksjon: John Grieg, Bergen

Elektronisk utgave (første versjon) 2025

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]

 

 

Til Karoline, Håkon, Elisabeth og Bård – sammen med dere er alt mulig




Persongalleri

Familien Gregersen

Eivor Gregersen Stahl

Direktør Gustav Gregersen – Eivors far

Hjalmar Gregersen – Eivors bror

Rut Gregersen – Eivors tante, søster av Gustav, bor i Bergen

Familien Eng

Kari Berg – pikenavn Eng

Fru Eva Eng – Karis mor

Sverre Eng – Karis bror, gift med Judith

Ragna Vik – Karis og Sverres mormor

Haakon Berg – Karis og Tormods eldste sønn

Hans Berg – Karis og Tormods yngste sønn

Familien Rosenberg

Judith Rosenberg – gift med Sverre

Doktor Ernst Rosenberg – Judiths far

Sara Rosenberg – Judiths mor

I Tyskland

Mette Enersen – tidligere elskerinne av direktør Gregersen og mor til hans barn, arbeidet som barnepike for herr Ulrich og giftet seg etter hvert med ham. Går under navnet Sigrid Ulrich i Tyskland

Franz Ulrich – Mette Enersens avdøde ektemann. Sentral posisjon i NSDAP, anerkjent doktor, adoptivfar til Mette Enersens datter

Sabine «Oma» Ulrich – Franz Ulrichs mor

Wolfgang «Opa» Ulrich – Franz Ulrichs far

Andre

Tormod Berg – Karis ektemann

Ann McGregor – skotsk kvinne som har fått barn med Tormod Berg, bor sammen med Sverre

Kornelius Larsen – Eivors tidligere kjæreste

Kåre Andersen – norsk nazist som bor hos familien Gregersen

Jon Sørensen – motstandsmann og Karis kamerat

Lisbeth Sørensen – Jons kone fra Fredrikstad

Frøken Ryen – husholderske hos familien Gregersen

Kolonialhandler Fredriksen – innehaver av kolonialforretningen hvor Kari arbeider, arrestert

Ortskommandant Stefan Sandler – tysk leder for Lillestrøm og omegn

Johannes Ruud – politimester i Lillestrøm og Karis biologiske far, gift med Eva Eng

Sonja Ruud – Johannes Ruuds fraskilte kone, bor sammen med ortskommandant Sandler og hans sønn Wilhelm

Marit Ness – Albert Ness’ kone, bor på gården til Eivors onkel og tante

Olai Ness – Alberts og Marits utviklingshemmede sønn, bor på gården til Eivors onkel og tante

Herr Ludwig Stahl – direktør for Operasjon Todt i Norge og Eivors ektemann

Frøken Astrid Abelsen – sekretær på OT-kontoret i Oslo




Slik sluttet forrige bok:

Det raslet i nøkler utenfor.

Dempede stemmer hørtes.

Kari kjente hjertet slå hardt i brystet. Hva kom nå til å skje? Var det nå hun skulle innhentes til nye avhør? Eller skulle hun settes på en av de fryktede transportene til Tyskland? Eller enda verre … var dette slutten? Kom hun nå til å bli fortalt at hun ikke skulle leve lenger?

Døren svingte opp.

Kari ville lukke øynene og stenge ute det som kom til å skje. Om de trodde at hun sov, ville hun kanskje få enda en utsettelse …

Selv så fåfengt som håpet var, knep hun øynene igjen mens kroppen strammet alle muskler.

Det skrek i henne at hun måtte flykte, at hun måtte komme seg vekk, at hun måtte gjemme seg, men ingen av delene var mulig. Det var vanskelig å holde pusten rolig.

De fremmede skrittene kom inn i cellen.

– Kari? Kan du høre meg?

Lyden av den velkjente stemmen fikk Kari til å slå opp øynene. Hun kunne nesten ikke tro det hun så.

– Hva … gjør du her? gispet hun.

Victoria Terrasse, 25. september 1944

Kari stirret sjokkert på kvinnen som sto foran henne.

Lisbeth!

– Hva … gjør du her? stotret hun. Hun kunne nesten ikke tro at hun så riktig. Kunne virkelig venninnen være her? I den samme cellen som hun var innesperret  i? Var skadene så store etter at nazistene hadde torturert henne, at hun hallusinerte? Eller drømte hun? Eller … var Lisbeth også blitt arrestert?

Hun satte seg forsiktig opp på brisken. En del bevegelser gjorde fremdeles vondt.

Lisbeth satte seg ved siden av henne. – Hvordan har du det? spurte hun.

Fremdeles stirret bare Kari på henne. Var det virkelig riktig, det hun så og hørte?

Lisbeth la hånden over Karis og trykket den fort.

Berøringen brakte Kari ut av det første sjokket.

– Går det bra med deg?

Kari svelget. Fremdeles forsto hun ikke hva venninnen gjorde her. – Det gjør jo ikke det … sa hun langsomt.

– Jeg forstår at du har fått hardhendt behandling?

– Ja … Det gikk rundt for Kari. Av alt hun hadde tenkt kunne skje, hadde det aldri slått henne at Lisbeth skulle komme hit.

– Er du også blitt arrestert? spurte hun og fryktet svaret. Om venninnen også var det … Samtidig var det noe som sa henne at det ikke var tilfelle.

Lisbeth smilte og var rolig. Hun var pent kledd og hadde håndvesken over armen. Nå lo hun kort. – Nei, Kari, det er jeg ikke.

– Men hva …?

– Hør her, sa Lisbeth, og hånden som fremdeles lå over Karis, klemte til igjen. – Du må forstå at du ikke kan vinne denne gangen. Du kommer ikke til å bli løslatt, og du vil tape alt, med mindre du lar nazistene få den informasjonen de ber om.

– Hvordan kan du mene det? utbrøt Kari og stirret vantro på venninnen. – Ikke at jeg har noen informasjon å gi dem, men om jeg hadde det …

Kari hadde tidligere innsett at hun ville ha kommet til å fortelle torturistene alt de ønsket svar på, om hun hadde kunnet, for smertene hadde vært altfor voldsomme til å la være. Men at Lisbeth nå satt her og oppfordret henne til å si det …

En ekkel og uforståelig tanke kom over henne.

– Hvorfor er du egentlig her? Hvordan kom du deg inn hit?

Lisbeth la hodet på skakke og smilte til henne uten å svare, og den uforståelige tanken ble til en klar erkjennelse.

Lisbeth var ikke den Kari hadde trodd!

Grini

Kåre sto ved porten til Grini fangeleir. Han betraktet bilen som kom kjørende mot dem, og som skulle inn i leiren.

– Det er bilen med brød, forklarte den andre vakten.

– Ja vel, sa Kåre kort.

Da herr Wolf kontaktet ham og ba ham møte ham på Victoria Terrasse, hadde han sett for seg en betydningsfull jobb, kanskje noe som innebar å arbeide tett sammen med ledelsen i Gestapo, som å organisere aksjoner, eller å delta i store opprullinger av motstandsfolk. Tross alt hadde herr Wolf skrytt av ham under samtalen på politistasjonen i Lillestrøm.

Men det var ikke et slikt arbeid herr Wolf hadde hatt til ham.

Tvert om, i stedet for en interessant stilling som virkelig betydde noe og ville være spennende, hadde Kåre fått beskjed om at han skulle arbeide som vaktpost ved porten som ledet inn til den store fangeleiren Grini, som lå like utenfor byen.

Der skulle han, sammen med andre, kontrollere alle biler som kjørte ut og inn, både at de som kjørte dem hadde de riktige tillatelsene, og at ikke fanger forsøkte å snike seg med. Det hadde hendt flere ganger, og det skulle man ikke ha noe av.

Kåre hadde ikke klart å skjule sin skuffelse og hadde også gitt uttrykk for det, men herr Wolf hadde svart at et sted måtte man begynne, og på grunn av kneet kunne jo ikke Kåre gjøre alle typer arbeid, og derfor skulle han begynne her. Hvis han gjorde det bra, ville han raskt avansere og få større ansvar. Herr Wolf ville selv se hvordan Kåre gjorde det før han fikk andre oppgaver.

Selv om Kåre på et vis forsto logikken bak det gestapisten hadde sagt, så gjorde det ikke arbeidet det spor morsommere.

Han sukket. Gjorde han det bra …

Hvor vanskelig kunne det egentlig være å kontrollere biler? Det var verken utfordrende eller vanskelig, og enhver mann kunne ha gjort det.

I Kåres øyne var det å kaste bort hans kapasitet og evner. Men han hadde ikke turt å si det til herr Wolf. Og akkurat nå hadde han heller ikke så mange alternativer.

Han ville fortsette virksomheten han delte med politibetjent Ludvigsen, der han oppsøkte tomme hus og tok det som måtte være der av verdisaker, som han solgte, men han hadde innsett at det ikke kastet nok av seg, verken når det gjaldt respekt eller penger. Og respekt og beundring var noe Kåre gjerne ville ha.

Det var av samme grunn han hadde takket nei til herr Wolfs tilbud om å bo i kasernen som lå i tilknytting til fangeleiren, der de fleste andre av vaktene bodde. Til tross for at det var upraktisk å måtte dra til og fra hver dag, foretrakk han det, så lenge han bodde og spiste gratis i den flotte direktørboligen. Det passet ikke en som ham å bo i en kaserne.

Dette måtte han gjøre noe med, og han hadde hatt et håp og en tro på at herr Wolf kunne være den som ville løse det problemet for ham.

Men nå sto han her og kjedet seg halvt i hjel mens ergrelsen vokste i ham. For hvem så vel opp til en portvakt? Forhåpentlig ville herr Wolf holde ord og åpne andre dører for ham så snart han hadde bevist at han sto for de riktige tingene.

Den andre vakten som sto sammen med ham, var en kar utenbys fra som hadde forsøkt å småprate da Kåre begynte der dagen før, men som snart hadde latt det være, da Kåre ikke svarte med annet enn enstavelsesord og tydelig ikke var interessert.

Bilen nådde frem til dem.

Kåre ble stående og lot den andre gå frem og sjekke papirene til sjåføren. De vekslet noen ord, og så ble porten åpnet, og mannen kjørte inn.

– Som du ser, er det ikke veldig vanskelig, men du må være nøye når du sjekker papirene, sa vakten. – Det har vært tilfeller der det har blitt brukt falske papirer for å komme seg inn i leiren.

– Hvorfor?

– Hvorfor hva da?

– Hvorfor bruke falske papirer for å komme inn i leiren? Jeg ville forstått det om det gjaldt å komme seg ut av den, men …

– Fordi sabotørene har forsøkt å redde ut folk herfra og faktisk også har lyktes med det ved et par anledninger.

– Det skjer ikke på min vakt, sa Kåre bestemt. Han lot seg ikke lure.

En annen bil kom kjørende oppover veien mot porten.

– Den kan du kontrollere, sa den andre vakten. – Jeg skal komme frem om jeg hører at du får problemer, eller trenger hjelp.

– Jeg trenger ikke hjelp til å lese papirer, sa Kåre surt. Et raskt blikk på armbåndsuret fortalte ham at han ennå hadde mange timer igjen av vakten.

Med et sukk gikk han frem til bilen som hadde stanset foran dem.

En ting var sikkert: Om han skulle arbeide her særlig lenge, ville han bli gal av kjedsomhet.

Sjåføren i bilen sveivet ned vinduet.

– Papirer, takk, sa Kåre og holdt frem hånden.

